ZMLUVA O SPOLUPRÁCI     
uzatvorená podľa § 269 ods. 2 zákona č. 513/1991 Zb. Obchodný zákonník v platnom znení 
(ďalej len „zmluva“) 

medzi zmluvnými stranami:

Názov:			Ministerstvo zdravotníctva Slovenskej republiky	
Sídlo:				Limbová 2, 837 50 Bratislava
IČO:				00 165 565	
DIČ:				2020830141
Bankové spojenie:		Štátna pokladnica
Číslo účtu v tvare IBAN:	SK69 8180 0000 0070 0015 0115
Zastúpené:			MUDr. Marek Krajčí, minister	 
		
ďalej len "objednávateľ"

a

Názov:	 		..................................................
Sídlo: 				..................................................
IČO: 				..................................................
DIČ:				..................................................	
Číslo účtu v tvare IBAN:	..................................................
Zastúpená: 			..................................................	
Zapísaná: 		..................................................		

ďalej len "poskytovateľ"
(ďalej spoločne označovaní aj ako „zmluvné strany“)

Preambula

Zmluvné strany, objednávateľ na strane jednej a poskytovateľ na strane druhej, uzatvárajú na základe § 269 ods. 2 Obchodného zákonníka túto zmluvu o spolupráci, v nadväznosti na aktuálny vývoj epidemiologickej situácie v Slovenskej republike vyvolanej šírením nového koronavírusu SARS-CoV-2, ktorý spôsobuje ochorenie COVID-19, s cieľom ochrany verejného zdravia, s cieľom splnenia úlohy, ktorá bola objednávateľovi uložená uznesením Ústredného krízového štábu zo dňa 25.11.2020 (úloha v znení: A1. rozšíriť sieť antigénových MOM formou vyhlásenia verejnej výzvy pre poskytovateľov zdravotnej starostlivosti aj v mestách a obciach nad 5000 obyvateľov) a to za nasledujúcich podmienok:

Čl. I.
Predmet zmluvy

1.1.	Poskytovateľ sa zaväzuje, že zabezpečí vykonávanie odberu vzoriek biologického materiálu a následnú diagnostiku infekčného respiračného ochorenia COVID-19, vyvolaného novým koronavírusom SARS-CoV-2, prostredníctvom antigénového testu (ďalej „diagnostické vyšetrenie“ alebo „Služba“), a to v rozsahu a spôsobom, ktoré sú uvedené nižšie v zmluve. 
1.2.	Poskytovateľ sa zaväzuje, že nebude vyžadovať úhradu (akýkoľvek poplatok) od osôb, ktoré sa rozhodnú využiť služby MOM na diagnostiku infekčného respiračného ochorenia COVID-19 prostredníctvom antigénového testu (tj. poskytovateľ nemôže požadovať za vykonanie diagnostického vyšetrenia od vyšetrovanej osoby úhradu).

1.3.	Objednávateľ sa zaväzuje poskytnúť poskytovateľovi pri plnení jeho povinností vyplývajúcich z tejto zmluvy potrebnú súčinnosť v rozsahu podľa tejto zmluvy a zaplatiť poskytovateľovi dohodnutú cenu.

Čl. II.
Práva a povinnosti zmluvných strán

2.1.	Poskytovateľ sa zaväzuje vykonávať diagnostické vyšetrenia pre testované osoby, konkrétne sa zaväzuje vykonávať tieto činnosti:

a)	odoberať vzorky biologického materiálu sterom z nosohltanu,
b)	vyhodnocovať odobratú vzorku prostredníctvom antigénového testu,  
c)	informovať testovanú osobu o výsledku testu formou odovzdania certifikátu alebo potvrdenia o vykonaní testu, 
d)	nahlásiť miestne príslušnému regionálnemu úradu verejného zdravotníctva každý pozitívny výsledok prostredníctvom aplikácie IS COVID, a to najneskôr do 9 – tej hodiny rannej za predchádzajúci deň. Pre bezplatné poskytnutie užívateľského prístupu do aplikácie IS COVID poskytovateľ požiada správcu systému IS COVID prostredníctvom e-mailovej adresy momag@uvzsr.sk. 
e)	nahlásiť Národnému centru zdravotníckych informácií agregované dáta o výsledkoch testovania za každý deň testovania za predchádzajúci vyšetrovací deň najneskôr do 9.00 hod nasledujúceho dňa. Ak poskytovateľ nemá vytvorený prístup do informačného systému NCZI, požiada o jeho vytvorenie na emailovej adrese nczisk@nczisk.sk.
f)	likvidovať osobné údaje dotknutých osôb po splnení účelu plnenia predmetu tejto zmluvy. 
2.2.	Diagnostické vyšetrenia sa poskytovateľ zaväzuje vykonávať odo dňa účinnosti zmluvy v rozsahu 5-tich pracovných dní v týždni, 8 hodín denne, najskôr od 10. hodiny rannej (ďalej len „dohodnutý čas“); to neplatí pre prvé tri pracovné dni v prvom týždni poskytovania Služby, kedy je poskytovateľ povinný vykonávať Službu v rozsahu min. 4 hodiny denne. Do dohodnutého času sa nezapočítavajú štátne sviatky. Zoznam miest, s uvedením presnej adresy, na ktorých sa budú vykonávať diagnostické vyšetrenia, spolu s kontaktnými údajmi, sú obsahom Prílohy č. 1 tejto zmluvy ako jej neoddeliteľná súčasť. V prípade, ak  poskytovateľ chce skrátiť dohodnutý čas poskytovania Služby z dôvodu nedostatku personálnych kapacít, je povinný o tejto skutočnosti  informovať bezodkladne písomnou formou (napr. emailom) Objednávateľa. V takomto prípade je skrátenie dohodnutého času  možné  najviac v rozsahu 4 hodiny daného dňa a  to maximálne dva pracovné dni v týždni. Poskytovateľ má v prípade takéhoto skrátenia dohodnutého času poskytovania Služby nárok na odplatu len v rozsahu alikvotnej časti. 

2.3.	Poskytovateľ sa zaväzuje zabezpečiť svoje materiálne a personálne kapacity tak, aby bol schopný vykonať v dohodnutom čase minimálne 250 diagnostických vyšetrení denne. 

2.4.	Poskytovateľ bude odoberať vzorky biologického materiálu minimálne v dohodnutom čase osobám, ktoré sa dostavia na odberové miesto. V prípade, ak poskytovateľ prevádzkuje objednávkový systém, osoby sa objednávajú cez objednávkový formulár poskytovateľa uvedený na webovom sídle poskytovateľa.

2.5.	Objednávateľ sa zaväzuje poskytnúť poskytovateľovi potrebnú súčinnosť pre riadne plnenie povinností poskytovateľa vyplývajúcich mu z tejto zmluvy, konkrétne sa zaväzuje zabezpečiť poskytovateľovi antigénové sety, v prípade potreby aj certifikáty. Poskytovateľ si vyzdvihne antigénové testy a v prípade potreby aj certifikáty na miestne príslušnom okresnom úrade. 

2.6.	Poskytovateľ sa zaväzuje použiť diagnostické sety výlučne na vykonanie diagnostického vyšetrenia podľa tejto zmluvy. Poskytovateľ sa zaväzuje vrátiť nepoužité diagnostické sety a certifikáty objednávateľovi najneskôr do 5 pracovných dní po ukončení zmluvného vzťahu. Súčasťou preberacieho protokolu bude vyúčtovanie súhrnného počtu dodaných diagnostických setov a súhrnný počet vykonaných vyšetrení.

2.7.	Poskytovateľ vyhlasuje, že:
a)	je poskytovateľom zdravotnej starostlivosti podľa § 4 zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov,
b)	spĺňa všetky podmienky a požiadavky v tejto zmluve stanovené a že je plne kompetentný túto zmluvu uzatvoriť a schopný riadne plniť v celom rozsahu záväzky v nej obsiahnuté,
c)	vedome nezamlčal objednávateľovi žiadne informácie vo vzťahu k schopnosti poskytovateľa poskytovať Službu podľa tejto zmluvy alebo také informácie, ktoré by podstatne zmenili alebo ovplyvnili rozhodnutie objednávateľa uzatvoriť túto zmluvu.

2.8.	Poskytovateľ sa zaväzuje vykonávať diagnostické vyšetrenie v súlade so všeobecne záväznými právnymi predpismi Slovenskej republiky a Metodikou k testovaniu formou antigénových testov, ktorá je zverejnená na webovom sídle Objednávateľa tak, aby mohol byť dosiahnutý účel použitia vzorky na diagnostiku, najmä dodržiavať podmienky použitia diagnostického setu, manipulácie s odberovým materiálom, podmienok odberu, ochranu chránených údajov o testovanej osobe a za týmto účelom riadne usmerniť testovanú osobu k súčinnosti.

2.9.	Poskytovateľ zabezpečí riadne označenie každej odobratej vzorky testovanej osoby a jej nespochybniteľné spárovanie s testovanou osobou.

2.10.	Poskytovateľ zaznamenáva údaje o testovaných osobách do samostatného formulára, v ktorom bude uvedené poradové číslo, meno a priezvisko, rodné číslo, bydlisko a telefónne číslo osoby. Vzor formulára tvorí Prílohu č. 2 tejto zmluvy.

2.11.	Poskytovateľ označí vydaný certifikát alebo potvrdenie o vykonaní testu svojou pečiatkou a podpisom poverenej osoby.

2.12.	Poskytovateľ je povinný vykonávať diagnostické vyšetrenie riadne a odborne v súlade s požiadavkami pri zohľadnení súčasných poznatkov lekárskej vedy a v súlade so štandardnými diagnostickými postupmi pri zohľadnení individuálneho stavu testovanej osoby a s prihliadnutím na technické parametre odberového materiálu.

2.13.	Diagnostické vyšetrenie je vykonané správne, ak bolo vykonané s potrebnou odbornou starostlivosťou, pri dodržaní všetkých bezpečnostno-technických opatrení, ktoré sú pri takomto odbere a diagnostike potrebné (najmä vzorka nesmie byť kontaminovaná, musí byť odobratá zo správneho miesta a musí byť správne priradená testovanej osobe).

2.14.	Za odber a správnosť výsledku diagnostického vyšetrenia zodpovedá poskytovateľ v miere, aká sa dá pričítať špecificite a senzitivite antigénových testov. Objednávateľ berie na vedomie, že poskytovateľ nezodpovedá za akúkoľvek škodu spôsobenú objednávateľovi alebo tretím osobám prípadným šírením infekčného respiračného ochorenia COVID-19, vyvolaného novým koronavírusom SARS-CoV-2, spôsobenou falošnou negativitou na základe antigénových testov poskytnutých objednávateľom. 

2.15.	Objednávateľ nezodpovedá za omeškanie a prípadnú škodu spôsobenú nesplnením záväzkov zo strany tretích subjektov, najmä, no nielen tým, že tretí subjekt riadne a včas nedodá diagnostické sety pre účel plnenia predmetu tejto zmluvy. 

2.16.	V prípade, ak objednávateľ, resp. miestne príslušný okresný úrad nezabezpečí poskytovateľovi diagnostické sety riadne a včas (t.j. poskytovateľ nebude mať k dispozícii diagnostické sety na vyšetrenie osôb), nemá to vplyv na povinnosť objednávateľa uhradiť poskytovateľovi odplatu podľa č. III tejto zmluvy.

2.17.	Poskytovateľ sa zaväzuje, že bude na požiadanie objednávateľa s ním konzultovať otázky vyplývajúce z tejto zmluvy aj telefonicky, ak je to vzhľadom na ich obsah možné, a na požiadanie objednávateľa aj osobne na dohodnutom mieste.

2.18.	Poskytovateľ sa zaväzuje bez zbytočného odkladu podať na žiadosť objednávateľa správu o priebehu diagnostických vyšetrení a informovať ho o nových skutočnostiach, ktoré vyšli v súvislosti s diagnostickými vyšetreniami najavo, najmä sa poskytovateľ zaväzuje, že bude objednávateľa bez zbytočného odkladu informovať o zistených nedostatkoch pri vykonávaní diagnostických vyšetrení. Zmluvné strany vynaložia vo vzájomnej súčinnosti všetko potrebné úsilie na ich odstránenie. 

2.19.	Poskytovateľ sa zaväzuje, že pri plnení záväzkov podľa tejto zmluvy bude bez zbytočného odkladu prerokúvať s objednávateľom všetky otázky, ktoré by mohli negatívne ovplyvniť priebeh a výsledok sledovaný touto zmluvou a že mu bude oznamovať všetky okolnosti, ktoré by mohli ohroziť oprávnený záujem objednávateľa a iniciatívne dávať návrhy na odvrátenie tejto hrozby.

2.20.	Zmluvné strany sa dohodli, že akékoľvek iné konanie poskytovateľa, ako konanie s vedomou nedbanlivosťou alebo úmyselne je okolnosťou vylučujúcou zodpovednosť Poskytovateľa. Zodpovednosť poskytovateľa a náhrada spôsobnej škody, s výnimkou škody spôsobenej úmyselne a vedomou nedbanlivosťou, v súvislosti s poskytovaním Služby podľa tejto zmluvy  sa riadi ust. § 373 a nasl. Obchodného zákonníka.

2.21.	Poskytovateľ sa zaväzuje použiť diagnostické sety výlučne na vykonanie diagnostického vyšetrenia podľa tejto zmluvy. Poskytovateľ sa zaväzuje vrátiť nepoužité diagnostické sety a certifikáty objednávateľovi najneskôr do 5 pracovných dní po ukončení zmluvného vzťahu. Súčasťou preberacieho protokolu bude vyúčtovanie súhrnného počtu dodaných diagnostických setov, certifikátov a súhrnný počet vykonaných vyšetrení.

Čl. III
Cena plnenia a platobné podmienky

3.1.	Zmluvné strany sa dohodli, že objednávateľ zaplatí poskytovateľovi za riadne plnenie predmetu tejto zmluvy odplatu, a to za podmienok uvedených v tomto článku zmluvy, pričom odplata závisí od umiestnenia mobilného odberového miesta a je tvorená týmito časťami:
3.1.1.	V prípade mobilného odberového miesta zriadeného v exteriéri podľa Vyhlášky Ministerstva zdravotníctva SR č. 183/2020 Z. z. o minimálnych požiadavkách na personálne zabezpečenie a materiálno – technické vybavenie mobilného odberového miesta:
3.1.1.1.	z jednorazovej platby  vo výške .................. EUR (slovom: .......................... EUR) za materiálno – technické zabezpečenie vybavenia mobilného odberového miesta. Poskytovateľ má nárok na túto časť odmeny po zriadení mobilného odberového miesta.
3.1.1.2.	za účelom uhradenia nákladov spojených s vykonávaním diagnostických vyšetrení má poskytovateľ nárok na uhradenie odplaty vo výške .......... EUR /deň poskytovania diagnostických vyšetrení, (slovom: .......................... EUR), a to bez ohľadu na umiestnenie mobilného odberového miesta. Pri vykonávaní diagnostických vyšetrení v dohodnutom čase ide o celkovú sumu ................/mesiac poskytovania služby. V prípade, ak poskytovateľ nezabezpečí plnenie predmetu zmluvy v súlade s bodom 2.2, výška odplaty sa alikvotne zníži. V prípade, že bude kontrolou zistené, že si poskytovateľ nesplnil povinnosť podľa bodu 2.2. Zmluvy, nebude mu uhradený paušál za príslušný deň.
3.1.2.	V prípade mobilného odberového miesta zriadeného v interiéri podľa Vyhlášky Ministerstva zdravotníctva SR č. 183/2020 Z. z. o minimálnych požiadavkách na personálne zabezpečenie a materiálno – technické vybavenie mobilného odberového miesta:
3.1.2.1.	z jednorazovej platby  vo výške .................. EUR (slovom: .......................... EUR) za materiálno – technické zabezpečenie vybavenia mobilného odberového miesta. Poskytovateľ má nárok na túto časť odmeny po zriadení mobilného odberového miesta.
3.1.2.2.	za účelom uhradenia nákladov spojených s vykonávaním diagnostických vyšetrení má poskytovateľ nárok na uhradenie odplaty vo výške .......... EUR / deň poskytovania diagnostických vyšetrení, tj. ................... EUR / deň poskytovania diagnostických vyšetrení (slovom: .......................... EUR), a to bez ohľadu na umiestnenie mobilného odberového miesta. Pri vykonávaní diagnostických vyšetrení v dohodnutom čase ide o celkovú sumu ............./mesiac poskytovania služby. V prípade, ak poskytovateľ nezabezpečí plnenie predmetu zmluvy v súlade s bodom 2.2, výška odplaty sa alikvotne zníži. V prípade, že bude kontrolou zistené, že si poskytovateľ nesplnil povinnosť podľa bodu 2.2. Zmluvy, nebude mu uhradený paušál za príslušný deň.

3.2.	V cene podľa bodu 3.1. tohto článku zmluvy sú zahrnuté všetky a akékoľvek náklady poskytovateľa vynaložené na plnenie predmetu tejto zmluvy, okrem diagnostických testov a certifikátov.

3.3.	Poskytovateľ má právo na odplatu v zmysle Čl. III bodu 3.1. tejto zmluvy aj v tom prípade, ak sa zrealizuje menší počet vyšetrení ako je  uvedené v Čl. II bode 2.3. tejto zmluvy. Zároveň však platí, že ak nastanú okolnosti skrátenia poskytovania Služby podľa bodu 2.2. tejto zmluvy, má poskytovateľ nárok na alikvotnú časť odplaty podľa 3.1.1.2. resp. 3.1.2.2. 
Objednávateľ uhradí Poskytovateľovi odplatu podľa bodu 3.1.1.1. a 3.1.2.1. na základe faktúry predloženej Poskytovateľom po zriadení mobilného odberového miesta, ktorej splatnosť bude 15 kalendárnych dní odo dňa doručenia faktúry, ktorá bude spĺňať náležitosti podľa bodu 3.4. tejto zmluvy. Objednávateľ uhradí Poskytovateľovi odplatu podľa bodu 3.1.1.2. a bodu 3.1.2.2. tejto zmluvy na základe faktúry predloženej poskytovateľom najneskôr do 15. dňa nasledujúceho kalendárneho mesiaca, ktorej splatnosť bude 15 kalendárnych dní odo dňa jej doručenia, za predpokladu, že Poskytovateľ doručil Objednávateľovi faktúru, ktorá bude spĺňať náležitosti podľa bodu 3.4. tejto zmluvy. 

3.4.	Faktúra musí obsahovať všetky náležitosti daňového a účtovného dokladu podľa právneho poriadku Slovenskej republiky. Prílohou faktúry je zoznam dní a hodín, počas ktorých prebiehalo plnenie zmluvy. Podľa § 29 zákona č. 222/2004 Z.z. o dani z pridanej hodnoty, je poskytovanie zdravotnej starostlivosti od dane z pridanej hodnoty oslobodené.

3.5.	Pokiaľ faktúra nebude obsahovať predpísané alebo dohodnuté náležitosti, vrátane príloh, objednávateľ je oprávnený vrátiť ju poskytovateľovi bez úhrady na opravu alebo doplnenie, pričom sa nedostane do omeškania so splnením svojho peňažného záväzku voči poskytovateľovi. Doručením opravenej alebo doplnenej faktúry plynie nová lehota splatnosti.

3.6.	Objednávateľ je oprávnený vykonávať kontrolu dodržiavania ustanovení tejto zmluvy, a to i prostredníctvom iných štátnych orgánov. Pri zistení nedostatkov je poskytovateľ povinný vykonať neodkladné opatrenia na zabezpečenie odstránenia nedostatkov a  súlad s touto zmluvou a  platnými právnymi predpismi Slovenskej republiky. 

Čl. IV.
Vyššia moc

4.1.	Žiadna zo zmluvných strán nebude zodpovedná za nedodržanie záväzkov, pokiaľ toto nedodržanie vznikne v dôsledku vonkajších udalostí, ktoré nemohli byť ovplyvnené zmluvnými stranami alebo nimi predvídané.

4.2.	Obidve zmluvné strany sa zaväzujú bezodkladne si vzájomne oznámiť začiatok a koniec ”vyššej moci”.

Čl. V.
Mlčanlivosť

5.1.	Zmluvné strany sa dohodli, že všetky skutočnosti, informácie a údaje, o ktorých sa poskytovateľ dozvie pri vykonávaní diagnostických vyšetrení sú považované za dôverné informácie, o ktorých sú obe zmluvné strany zaväzujú zachovávať mlčanlivosť, pokiaľ právny predpis platný a účinný na území Slovenskej republiky alebo písomná dohoda zmluvných strán nestanovuje inak. Tento záväzok zahŕňa povinnosť zachovávať mlčanlivosť o osobných údajoch testovaných osôb. Povinnosť mlčanlivosti podľa tohto článku trvá aj po zrušení alebo zániku tejto zmluvy.

5.2.	Zmluvné strany sa zaväzujú, že dôverné informácie bez predchádzajúceho písomného súhlasu druhej zmluvnej strany nevyužijú pre seba a/alebo pre tretie osoby, neposkytnú tretím osobám a ani neumožnia prístup tretích osôb k dôverným informáciám, pokiaľ táto zmluva neustanovuje inak. Ak zmluvná strana akýmkoľvek spôsobom poruší povinnosť mlčanlivosti podľa tohto článku zmluvy, je druhej zmluvnej strane povinná nahradiť tým spôsobenú škodu v plnej výške. 

5.3.	Zmluvné strany sa dohodli, že musia zabezpečiť, aby sa povinnosť mlčanlivosti vyplývajúca z tohto článku zmluvy vzťahovala aj na osoby, ktoré realizujú práva a povinnosti z tejto zmluvy vyplývajúce. 

Čl. VI.
Ustanovenia o ochrane osobných údajov

6.1.	Poskytovateľ je povinný pri spracúvaní osobných údajov testovaných osôb na účely plnenia predmetu tejto zmluvy postupovať (vrátane splnenia všetkých povinností ochrany osobných údajov týkajúcich sa samotného poskytovateľa) v súlade s Nariadením Európskeho Parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov. 

6.2.	Poskytovateľ plní   úlohy v postavení Prevádzkovateľa, ktoré sú uvedené v čl. II zmluvy a v § 2 ods.3 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov za účelom vyšetrenia osoby označenej za možný zdroj rýchlo sa šíriacej a život ohrozujúcej nákazy, diagnostika a liečba osoby s rýchlo sa šíriacou a život ohrozujúcou nákazou.

6.3.	Poskytovateľ spracúva osobné údaje v rozsahu :poradové číslo, meno, priezvisko, rodné číslo, bydlisko, telefónne číslo, výsledok testu za účelom informovania príslušného Regionálneho úradu verejného zdravotníctva o pozitívnom výsledku vyšetrenia a nahlásenia NCZI agregované dáta.

6.4.	Príjemcami osobných údajov  o pozitívnych osobách sú Regionálne úrady verejného zdravotníctva a príjemcom agregovaných dát je NCZI.

Čl. VII.
Trvanie zmluvy

7.1.	Zmluva sa uzatvára na dobu určitú, a to na 30 kalendárnych dní od účinnosti zmluvy. Objednávateľ má právo uplatniť si opciu, ktorou predĺži dobu trvania zmluvy o ďalších 15 kalendárnych dní, a to i opakovane, najviac však 7 krát.

7.2.	Zmluvný vzťah založený touto zmluvou možno skončiť dohodou zmluvných strán, výpoveďou alebo odstúpením od tejto zmluvy.

7.3.	Zmluvu je možné ukončiť na základe vzájomnej dohody zmluvných strán ku dňu uvedenom v dohode. 

7.4.	Objednávateľ aj poskytovateľ môže ukončiť zmluvu výpoveďou aj bez uvedenia dôvodu. Zmluvný vzťah sa v prípade výpovede skončí uplynutím posledného dňa výpovednej lehoty, ktorá je stanovená na 14 dní a ktorá začne plynúť od nasledujúceho dňa po dni preukázateľného doručenia výpovede druhej zmluvnej strane. 

7.5.	Ak ktorákoľvek zmluvná strana podstatne poruší niektorú zo svojich povinností podľa tejto zmluvy (poskytovateľ najmä v prípade, ak poruší svoje povinnosti stanovené v bodoch 1.2., 2.1., 2.2., 2.3., 2.4, 2.5., 2.6. veta prvá, 2.7., 2.8., 2.9., 2.10. , 2.12 tejto zmluvy alebo ak sa akékoľvek vyhlásenia poskytovateľa v tejto zmluve ukážu byť nepravdivé, zavádzajúce alebo neúplné a objednávateľ najmä v prípade, ak poruší svoju povinnosť podľa bodov 2.5. a 3.1. tejto zmluvy), je druhá zmluvná strana oprávnená od tejto zmluvy odstúpiť. Odstúpením od zmluvy nezanikajú odstupujúcej zmluvnej strane už vzniknuté nároky, ani nároky na náhradu vzniknutej škody, vrátane škody vzniknutej v dôsledku odstúpenia od zmluvy.

7.6.	Odstúpenie od zmluvy podľa bodu 7.5. musí mať písomnú formu, musí byť preukázateľne doručené druhej zmluvnej strane a musí v ňom byť uvedený konkrétny dôvod odstúpenia, inak je neplatné. 

7.7.	Poskytovateľ sa zaväzuje, že pred ukončením tejto zmluvy upozorní objednávateľa na všetky opatrenia potrebné na to, aby sa zabránilo vzniku škody bezprostredne hroziacej objednávateľovi nedokončením niektorej z činností podľa tejto zmluvy.

7.8.	Ak zmluvný vzťah medzi zmluvnými stranami zanikne odstúpením od tejto zmluvy alebo iným spôsobom, ktorý pripúšťajú ustanovenia tejto zmluvy alebo príslušné ustanovenia Obchodného zákonníka, nepoužité diagnostické sety je poskytovateľ povinný odovzdať objednávateľovi do 5 dní odo dňa zániku zmluvného vzťahu.

7.9.	V prípade, že poskytovateľ nedisponuje právoplatným povolením  na prevádzkovanie mobilného odberového miesta  vydaného príslušným regionálnym úradom verejného zdravotníctva, táto zmluva sa zrušuje druhým dňom odo dňa nadobudnutia jej účinnosti.

 
Čl. VIII.
Záverečné ustanovenia

8.1.	Táto zmluva sa vyhotovuje v štyroch (4) originálnych vyhotoveniach, z ktorých obidve zmluvné strany dostanú po dve (2) vyhotovenia.

8.2.	Zmeny a doplnky tejto zmluvy možno vykonať iba písomnou formou, a to písomnými dodatkami k tejto zmluve podpísanými oboma zmluvnými stranami.

8.3.	Vzťah oboch zmluvných strán sa riadi výlučne touto zmluvou, príslušnými ustanoveniami  Obchodného zákonníka a ďalšími všeobecne záväznými právnymi predpismi Slovenskej republiky.

8.4.	Ak niektoré ustanovenia tejto zmluvy nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmyslu a účelu tejto zmluvy, pokiaľ pri uzatváraní tejto zmluvy zmluvné strany túto otázku brali do úvahy.

8.5.	Postúpenie pohľadávky poskytovateľa, vzniknutú z tejto zmluvy, na tretiu osobu sa bez predchádzajúceho písomného súhlasu objednávateľa vylučuje, bez ohľadu na právny titul, právnu formu alebo spôsob postúpenia. Takéto postúpenie pohľadávky sa bude považovať za neplatné.

8.6.	Poskytovateľ podpisom tejto zmluvy potvrdzuje, že na jeho majetok nebol vyhlásený konkurz, ani nebolo voči nemu  začaté  konkurzné  konanie,  nemá  žiadne  daňové  nedoplatky,  nie  je  v  omeškaní  s  platením zdravotného  a  nemocenského  poistenia  ani  dôchodkového  zabezpečenia  a  príspevku  na  poistenie nezamestnanosti pre svojich zamestnancov, že mu nehrozí úpadok a nie sú mu známe žiadne okolnosti, ktoré by mohli ohroziť riadne plnenie jeho povinností a záväzkov podľa tejto Zmluvy. Nepravdivosť, aj čiastočná,  prehlásenia  poskytovateľa  podľa  tohto  bodu  zakladá  právo   objednávateľa odstúpiť  od  tejto zmluvy.

8.7.	Poskytovateľ berie na vedomie, že ak sa na neho vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, je povinný dodržať túto povinnosť.

8.8.	Táto zmluva nadobúda platnosť dňom jej podpisu oboma zmluvnými stranami a účinnosť dňom nasledujúcom po dni jej zverejnenia v Centrálnom registri zmlúv. 

8.9.	Zmluvné strany vyhlasujú, že si túto zmluvu prečítali, jej obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju podpisujú.

Príloha:

Príloha č. 1 -  Zoznam mobilných odberových miest poskytovateľa
Príloha č. 2 -  Hlásenie o testovaných osobách
Príloha č. 3 – Potvrdenie o vykonaní testu 

V Bratislave dňa  ........................

Objednávateľ:

___________________________
Ministerstvo zdravotníctva Slovenskej republiky
MUDr. Marek Krajčí 
minister	Poskytovateľ:

___________________________